વિશ્વનો સૌથી ખૂંખાર અપરાધી અને ભારતીય સિનેમાનો એક પ્રતિભાશાળી ફિલ્મમેકર, બંનેનું કોમ્બિનેશન એટલે રામ ગોપાલ વર્માની લેટેસ્ટ રિલીઝ 'વીરપ્પન.' લગભગ ૧૮૪ લોકોને મોતને ઘાટ ઉતારનારા આ હત્યારા, શિકારી, ચંદનચોર, એક્સ્ટોર્શનિસ્ટ વીરપ્પનને મારવા માટે જે 'ઑપરેશન કકૂન' હાથ ધરવામાં આવેલું, તેની પહેલાંની અને તે દરમિયાનની ઘટનાઓ પર રામ ગોપાલ વર્માએ કન્નડ ફિલ્મ 'કિલિંગ વીરપ્પન' બનાવેલી. આ 'વીરપ્પન' ફિલ્મ તેનું હિન્દી વર્ઝન છે. રિલીઝ પહેલાં જ આ ફિલ્મે તેના બોલ્ડ સબ્જેક્ટ, પ્રોમિસિંગ ટ્રેલર અને રામ ગોપાલ વર્માના નામને લીધે સ્વાભાવિક રીતે ઉત્તેજના જગાવી હતી. પરંતુ આખી ફિલ્મ જોયા પછી ઘણે અંશે એ ઉત્તેજના સાવ ઠંડી પડી જાય તેવું છે, કારણ કે આ ફિલ્મમાં એ જ બધા મસાલા નાખવામાં આવ્યા છે, જે રામ ગોપાલ વર્મા છેલ્લા એક દાયકાથી પોતાની ફિલ્મોમાં નાંખતા આવ્યા છે. એવું જ બૅકગ્રાઉન્ડ મ્યુઝિક, એ જ પ્રકારના અવળચંડા કેમેરા ઍન્ગલ્સ, એ જ પ્રકારની આંખો મીંચી જઇએ એવી ક્રૂરતા અને ફિલ્મનો એકદમ ડાર્ક ટોન. ફિલ્મમાં સૌથી વધુ ધ્યાન ખેંચે તેવી વ્યક્તિ છે વીરપ્પન બનતો એક્ટર સંદીપ ભારદ્વાજ. મોટી મૂછો, બૉડી લૅંગ્વેજ, સિંગલ પસલી બૉડી સ્ટ્રક્ચર, મોટી આંખો વગેરે તમામ પાસાં એણે જબરદસ્ત આત્મસાત્ કર્યાં છે. એક સૅકન્ડ માટે પણ તે વીરપ્પન નથી તેવું માનવાનું મન થતું નથી... ફિલ્મોમાં આટલું પર્ફેક્ટ કાસ્ટિંગ ભાગ્યે જ જોવા મળે છે, પણ લેખકે ફિલ્મી વીરપ્પનને સાવ મૂર્ખ ચીતરી કાઢ્યો છે. અફસોસ એ છે કે એ સિવાય ફિલ્મમાં બીજો એકેય કલાકાર પોતાની છાપ છોડી શક્યો નથી. લિઝા રે લાંબા સમય પછી પડદા પર દેખાઈ છે, પરંતુ એ જરાય કન્વિન્સિંગ લાગતી નથી. જ્યારે વીરપ્પનનો ખાત્મો બોલાવનારા સ્પેશ્યલ ટાસ્ક ફોર્સના ઑફિસર તરીકે સચિન જોશીને એક્ટિંગમાં તો પહેલેથી કાચું છે જ, સાથે એના ખભા એવા મજબૂત નથી કે તે ફિલ્મનો ભાર પોતાના પર ઊંચકી શકે. હા, વીરપ્પનની પત્ની તરીકે મરાઠી અભિનેત્રી ઉષા જાધવ ધ્યાન ખેંચે, પણ એનું પાત્ર એવું નથી કે તે ફિલ્મમાં ખાસ પોતાનો ફાળો આપી શકે. જાણે વીરપ્પન પર ફિલ્મ બનાવી નાખવા માત્રથી કે વીરપ્પને કેવી ક્રૂરતા આચરેલી એટલું એકદમ બોલ્ડ સ્ટાઇલમાં ફિલ્માવી દેવાથી જ જો સારી ફિલ્મ બની જતી હોત તો શું જોઇતું હતું? બે દાયકા સુધી ત્રાસ વર્તાવનારા વીરપ્પનને મારવા માટે જે ઑપરેશન ડિઝાઇન કરાય છે, તે સાવ અવાસ્તવિક અને અસ્તવ્યસ્ત લાગે છે. ખરેખર કંઇક મોટું થવા જઈ રહ્યું છે તેવો ખોફ વર્તાતો નથી. ફિલ્મનું બૅકગ્રાઉન્ડ મ્યુઝિક પણ અત્યંત ઘોંઘાટિયું છે. જાણે વોલ્યુમ વધારવાથી જ ટેન્શન વધી જવાનું હોય એ રીતે કોઇપણ સીનમાં લાઉડ મ્યુઝિક ઉમેરી દેવાયું છે. કેટલેક ઠેકાણે તો માત્ર સંવાદરહિત દૃશ્યો અને બૅકગ્રાઉન્ડ મ્યુઝિક જ ચાલ્યા કરે છે. ડિટ્ટો આવું જ રામુ પોતાની અગાઉની ફિલ્મોમાં પણ કરીને પસ્તાયેલ છે. એટલે વીરપ્પન ફિલ્મે ભલે હાઇપ ઊભો કર્યો હોય, પરંતુ જરાય પાથબ્રૅકિંગ નથી. રામુએ પોતાની જ સ્ટાઇલમાં બનાવેલી સંખ્યાબંધ નબળી ફિલ્મોમાં વધુ એક ઉમેરો છે એટલું જ. અમુક ઍક્શન સિક્વન્સીસ, કેમેરા વર્ક અને લોકેશન્સ માટે થઈને વીરપ્પનને 1 મિર્ચી out of 5! Www.facebook.com/dhvanitthaker